Ła Strada de łe Gałerie ła xe na mułatiera scavà 'nteła piera, longa sie kiłometri e mexo, co 52 gałerie, durante ła prima guera mondiałe. I Tałjàn ghe ga laorà, par farla in sie mesi, dal febraro ał'agosto del 1917 , co 600 operai e ła trentatreesima Conpania Minadori del 5° Genio della prima Armada , soto el comando del tenente Giuseppe Zappa prima e il capitan Corrado Picone dopo. Xe sta necesario farla parkè i Austriaci i gaveva ocupà Monte Majo e de łì i sparava coł'artijeria suła Strada dei Scarubi. Ła mułatiera ła scuminsia a , suła Strada dei Scarubi, a 1210 m, dove ke xe sta fata 'n'entrata monumentałe a inpiria, suła sinistra de ła caresada. El troso el taca subito co na pontara a tornanti a montar su pał versante de ła Val Leogra, finke no'l riva a ła prima gałeria, andove ke ghe xe na łapide a ricordo dei operai e dei soldà ke ga fato sta strada. Dopo, el troso el continua drento e fora par na gałeria drio ł'altra, co finestroni ke varda na volta in Val Poxina e na volta in Val Leogra, senpre montando de quota. Ła gałeria pi longa de tute ła xe dicianovesima, ke ła misura trexentoventi metri, co diversi finestroni verti suła Val Leogra. Ła ventesima gałeria ła xe scavà a spirałe drento na guja de piera. Da ła ventunesima a ła ventinovesima gałeria xe tuto un alternarse de gałerie e de trati de troso streti come viaz, tajà su profondi buroni. Pi vanti se traversa ła Val Camosara; intrà ła 32. e ła 34. gałeria se cata ła parte finałe dei trosi ke vien su dal Vajo del Pino, dal Vajo del Moto e dal Vajo de Mexo. Fra ła 38. e ła 45. gałeria se riva al Paso de Fontana d'Oro, andove ke sboca el Troso dei Ronle, del Vajo del Ponte e el troso de ła Val Fontana d'Oro. Dopo ła 45. gałeria, ła core alta suła Val Canałe finke no ła riva al punto pi alto, a domiła metri pi o manco, co na beła vista sul Sojo Roxo, ła Guja del Frate e ła Pria Faveła. Pi vanti, pasando rente i resti de opere miłitari, ła se sbasa pian pianeło e ła salta fora, dopo ła 52. gałeria, proprio de fianco al Rifugio Papa. Ła montà ła dura 3 ore e mexa. Xe indispensàbiłe portarse via na piła par vedarghe drento łe gałerie . Ocio in primavera coł'ultima neve, ke ła strense el viaz e xe fasiłe sbrisiarghe sora. Mejo far de manco col bruto tenpo parkè ła piova fa cascar xo sasi e marugołoti sul troso. El tenpo mejo par far ła xe inìsio o fin stajon parkè d'istà piena xe masa caldo. No se pol in nisuna maniera doparar ła mountain bike. "Sentieri Pasubio e Carega-foglio Nord" 1:20.